SKRIFTLIG FORESPØRGSEL E-1652/02

af Ioannis Marínos (PPE-DE) til Kommissionen

(11. juni 2002)

Om: Forudsigelse af jordskælv

Offentliggørelsen i den græske presse af den græske seismologiprofessor Papazachos' rapport om sandsynligheden af et stort jordskælv i tre områder i Grækenland fra nu af og frem til efteråret 2004 skabte stort røre. Den kendte græske professor påpegede i sin rapport, at der i området mellem Kreta og Peloponnes, i Dodekaneserne, i det østlige Ægæerhav samt i det område, hvor grænserne mellem Grækenland, Albanien og Den Tidligere Jugoslaviske Republik Makedonien mødes, antagelig inden for kort tid vil forekomme store jordrystelser.

Kommissær Philippe Busquin nævnte i sit svar den 21. juni 2001 på min forespørgsel E-0799/01(1), at programmet til forudsigelse af jordskælv under betegnelsen Prenlab er blevet finansieret af Kommissionen, hvilket også er tilfældet med SM-Site (Developing Stress Monitoring

Sites and Infrastructure for Forecasting Earthquakes) under det femte rammeprogram (1998-2002) med et fællesskabsbidrag på 1,3 mio. EUR. Har Kommissionen finansieret eller agter Kommissionen i nær fremtid at finansiere noget jordskælvsforudsigelsesprojekt eller -net, og i givet fald hvilket, hvornår og med hvor stort et beløb? Hvad mener Kommissionen om den græske seismologiprofessors rapport?

(1) EFT C 340 af 4.12.2001, s. 95.

Svar afgivet på Kommissionens vegne af Philippe Busquin

(8. juli 2002)

Jordskælvsforskning er stadig et højt prioriteret arbejdsområde for Kommissionen.

Vurderingen af jordskælvsrisiko, herunder forståelsen af de seismiske mekanismer der fremkalder jordskælv, og beherskelsen af metoder for analyse og overvågning af fænomener der er knyttet til jordskælv, er blandt de indsatsområder der er omfattet af Fællesskabets sjette rammeprogram for forskning og teknologiudvikling. Det er medtaget under overskriften Bæredygtig udvikling, globale miljøændringer og økosystemer.

For at udnytte og formidle resultater af projekter der har fået støtte fra Kommissionen, lanceredes i november 2000 initiativet EF-MEDIN (Mediterranean Disaster Information Network). Formålet med det er at forbedre samordningen inden for det videnskabelige samfund, at forebygge risici og at fremme kommunikation og hurtig udveksling af data.

Der er truffet det valg at bidrage til forebyggelsen af jordskælvsrisici frem for at forudsige dem på kort sigt ud fra den betragtning at sådanne forudsigelser anses for lidet troværdige og snarere egnede til at fremkalde alvorlige økonomiske og samfundsmæssige forstyrrelser. Kommissionen arbejder også med en række projekter med det formål at understøtte beslutningsprocessen i forbindelse med et hasteindgreb under en større seismisk hændelse.

For at gøre status over hvordan det står til med forudsigelse og forebyggelse af jordskælvsrisici, vil der blive arrangeret et seminar inden for rammerne af EF-MEDIN-initiativet i april 2003. Mødet vil blive holdt på jordskælvsinstituttet ITSAK i Thessaloniki i Grækenland med deltagelse fra de førende europæiske forskere.

Kommissionen kommenterer ikke den videnskabelige værdi af enkelte forskningsrapporter og dermed heller ikke rapporten fra professor Papazachos.